Toimetas Lauri Laugen
www.DELFI.ee
USA välisministeerium kandis mitu Vene ametiisikut, keda seostatakse advokaat Sergei Magnitski surmaga, viisasaajate musta nimekirja, teatas teisipäeval ajaleht Washington Post.
Ühendriikide administratsioon vihjas juba eelmisel nädalal sellise nimekirja koostamise võimalusele. "Riigisekretär Hillary Clinton astub samme takistamaks Sergei Magnitski surmaga seotud isikute sisenemist USA-sse," on öeldud administratsiooni kommentaarides BNS-i vahendusel.
Euroopa Parlament, Kanada ja Holland plaanivad omakorda tõkendite kehtestamist 60-le Magnitski juhtumiga seotud Vene kodanikule. USA mustas nimekirjas on siiski vähem nimesid, märgib Washington Post.
Venemaa üht suurimat investeerimisfondi Hermitage Capital nõustanud advokaat Magnitski suri 2009. aasta novembris Butõrka eeluurimisvanglas. Vene uurimisorganite väitel koostas Magnitski fondile skeeme maksudest kõrvale hoidmiseks ning oli seotud 5,4 miljardi rubla riigilt riisumisega. Magnitski hakkas vanglas kannatama sapikivide ja teiste haiguste käes, ent talle ei võimaldatud arstiabi enne kui mõni päev enne surma.
USA kehtestas viisakeelu Magnitski surmaga seotud Vene ametnikele DELFI (1)